ОБОБЩЕН ОТЧЕТ ЗА ДЕЙНОСТТА НА КОМИСИЯ „ДИСЦИПЛИНАРНА ДЕЙНОСТ И ВЗАИМОДЕЙСТВИЕ С ИНСПЕКТОРАТА КЪМ ВИСШИЯ СЪДЕБЕН СЪВЕТ“ КЪМ СЪДИЙСКАТА КОЛЕГИЯ НА ВСС И ЗА ОБРАЗУВАНИТЕ ДИСЦИПЛИНАРНИ ПРОИЗВОДСТВА СРЕЩУ СЪДИИ И НАЛОЖЕНИТЕ ДИСЦИПЛИНАРНИ НАКАЗАНИЯ ПО ЧЛ. 308, АЛ. 1 ОТ ЗАКОНА ЗА СЪДЕБНАТА ВЛАСТ ЗА ПЕРИОДА 
01.01.2025 Г. – 31.12.2025 Г. 	

Правомощията на Комисията са посочени в чл. 20, ал. 2 от Правилата за работа на съдийската колегия (СК) на Висшия съдебен съвет (ВСС). Във връзка с дисциплинарната дейност на СК на ВСС, комисията: проверява допустимостта на постъпилите предложения по чл. 312 от Закона за съдебната власт (ЗСВ) за образуване на дисциплинарно производство за налагане на дисциплинарни наказания, респ. по чл. 314, ал. 2 ЗСВ, и ги внася в СК на ВСС с мотивирано предложение за решение; внася мотивирани предложения за решение до СК на ВСС по издадените заповеди по чл. 314, ал. 1 ЗСВ за потвърждаване или отмяна на наложеното наказание, съгласно разпоредбата на чл. 314, ал. 4 ЗСВ; в случаите по чл. 314, ал. 5 ЗСВ внася мотивирани предложения за решение до СК на ВСС; Анализира и обобщава резултатите по дисциплинарните производства, образувани срещу съдии и ги докладва на СК на ВСС; внася мотивирани предложения за решение до СК на ВСС по искания за предсрочно заличаване на дисциплинарно наказание по чл. 326, ал. 5 ЗСВ. 

През 2025 г. Комисия „Дисциплинарна дейност и взаимодействие с ИВСС“ (КДДВИВСС) към СК на ВСС е провела общо 27 (двадесет и седем) заседания. 

През месец септември 2025 г. по инициатива на КДДВИВСС бе проведено обучение на административни ръководители на съдилища във връзка с изпълнение на правомощията им по Глава шестнадесета ЗСВ „Дисциплинарна отговорност“. Обучението беше разделено на четири модула, по време на които бяха разяснени особеностите и конкретни детайли относно дисциплинарните производства по ЗСВ, бяха представени казуси и дадени практически насоки в помощ на административните ръководители във връзка с образуването и провеждането на дисциплинарно производство и ангажирането на дисциплинарната отговорност на магистратите.
За целите на обучението бе изготвено Практическо ръководство за изготвяне на актове относно дисциплинарни производства, което е публикувано на интернет страницата на Висшия съдебен съвет в секция “Постоянни комисии“/КДДВИВСС-СК/.
	
І. Образувани дисциплинарни производства срещу съдии през 2025 г.

1. Образувани са общо 5 (пет) дисциплинарни производства, като 3 (три) от предложенията са направени от съответния административен ръководител, 1 (едно) от ИВСС, 1 (едно) от по-горестоящ административен ръководител
	
За сравнение:
През 2024 г. са образувани общо 23 (двадесет и три) дисциплинарни производства, като 17 (седемнадесет) от предложенията са направени от ИВСС, 1 (едно) от по-горестоящия административен ръководител, 5 (пет) от съответния административен ръководител. 
През 2023 г. са образувани общо 12 (дванадесет) дисциплинарни производства, като 9 (девет) от предложенията са направени от ИВСС, 1 (едно) от по-горестоящия административен ръководител, 1 (едно) от съответния административен ръководител и 1 (едно) производство е продължено, по реда на чл. 316-322 ЗСВ, на основание чл. 314, ал. 5 ЗСВ. 	 
През 2022 са образувани общо 11 (единадесет) дисциплинарни производства, като 6 (шест) от предложенията са направени от съответния административен ръководител, 1 (едно) от по-горестоящия административен ръководител, 3 (три) от ИВСС и 1 (едно) производство е продължено, по реда на чл.316-322 ЗСВ, на основание чл. 314, ал. 5 ЗСВ.
През 2021 г. са образувани общо 3 (три) дисциплинарни производства по предложения направени от съответния административен ръководител
През 2020 г. са образувани общо 4 (четири) дисциплинарни производства, като 3 (три) от предложенията за налагане на дисциплинарно наказание са направени от съответния административен ръководител и 1 (едно) от министъра на правосъдието.
През 2019 г. са образувани общо 4 (четири) дисциплинарни производства, като 2 (две) от предложенията за налагане на дисциплинарно наказание са направени от съответния административен ръководител и 2 (две) от ИВСС.
През 2018 г. са образувани общо 10 (десет) дисциплинарни производства, като 6 (шест) от предложенията за налагане на дисциплинарно наказание са направени от съответния административен ръководител, 1 (едно) от по-горестоящ административен ръководител и 
3 (три) от ИВСС.

	Дисциплинарните дела, образувани през 2025 г. са както следва:
- Дисциплинарно дело № 1/2025 г. на СК на ВСС срещу Галя Ангелова Маринова - съдия в Районен съд - Ловеч. Предложението е направено от административния ръководител на Районен съд - Ловеч. Решението е прието по протокол № 1/14.01.2025 г. на СК на ВСС.
- Дисциплинарно дело № 2/2025 г. на СК на ВСС срещу Росица Радославова Радославова – съдия в Окръжен съд - Русе. Предложението е направено от административния ръководител на Окръжен съд - Русе. Решението е прието по протокол № 2/21.01.2025 г. на СК на ВСС.
- Дисциплинарно дело № 3/2025 г. на СК на ВСС срещу Христо Милков Минев – съдия в Районен съд - Варна. Предложението е направено от ИВСС. Решението е прието по протокол № 4/28.01.2025 г. на СК на ВСС.
- Дисциплинарно дело № 4/2025 г. на СК на ВСС срещу Калина Георгиева Пейчева – съдия в Окръжен съд - Ямбол. Предложението е направено от и.ф. административен ръководител на Окръжен съд - Ямбол. Решението е прието по протокол № 6/11.02.2025 г. на СК на ВСС
- Дисциплинарно дело № 5/2024 г. на СК на ВСС срещу Велизар Стоянов Костадинов – съдия в Софийски районен съд. Предложението е направено от административния ръководител на Софийски градски съд. Решението е прието по протокол № 17/03.06.2025 г. на СК на ВСС.	2. 

2. Постъпили през 2025 г. предложения за налагане на дисциплинарно наказание на съдии, по които не е образувано дисциплинарно производство:

- С решение на СК на ВСС по протокол № 1/14.01.2025 г. е отхвърлено предложението, направено от административния ръководител на Окръжен съд – Кърджали за образуване на дисциплинарно производство за налагане на дисциплинарно наказание на Асен Атанасов Черешаров – съдия в Районен съд – Кърджали (командирован в Районен съд – Златоград). Решението не е оспорено и е влязло в сила.

- Предложение от административния ръководител на Административен съд София-град за образуване на дисциплинарно производство за налагане на дисциплинарно наказание на Мария Петкова Шишкова – съдия в Административен съд София-град. С решение на СК на ВСС, отразено в протокол № 36/09.12.2025 г., на основание чл. 316, ал. 2 от Закона за съдебната власт, на вносителя на предложението е указано да отстрани недостатъците в направеното предложение.

	II. Приключени дисциплинарни производства по чл. 316 ЗСВ срещу съдии през 2025 г. 

Приключени са общо 11 (единадесет) дисциплинарни производства, образувани през съответна година и през предходни години, като СК на ВСС се е произнесла по тях, както следва:
- по 5 (пет) дисциплинарни производства са приети решения са неналагане на дисциплинарно наказание;
- 3 (три) дисциплинарни производства са прекратени;
- по 3 (три) дисциплинарни производства, са отхвърлени предложенията за налагане на дисциплинарни наказание, на основание чл. 33, ал. 5 ЗСВ (липса на необходимото мнозинство за приемане на решение за налагане на дисциплинарно наказание). 

За сравнение:
През 2024 г. приключените дисциплинарни производства са общо 9 (девет), образувани през съответната година и през предходни години, като СК на ВСС се е произнесла по тях, както следва:
- наложено наказание „забележка“ – 2 (две) дисциплинарни производства;
- наложено наказание „намаляване на основното трудово възнаграждение от 10 до 20 на сто за срок от 6 месеца до една година“ – 5 (пет) дисциплинарни производства;
- по 2 (две) дисциплинарни производства са приети решения за неналагане на дисциплинарно наказание;
През 2023 г. приключените дисциплинарни производства са общо 10 (десет), като СК на ВСС се е произнесла по тях, както следва:
- наложено наказание „забележка“ – 3 (три) дисциплинарни производства;
- наложено наказание „намаляване на основното трудово възнаграждение от 10 до 20 на сто за срок от 6 месеца до една година“ – 1 (едно) дисциплинарно производство;
- по 4 (четири) дисциплинарни производства са приети решения за неналагане на дисциплинарно наказание;
- по 1 (едно) дисциплинарно производство не е прието предложението за налагане на дисциплинарно наказание с оглед резултата от проведеното гласуване;
- 1 (едно) дисциплинарно производство е прекратено.
През 2022 г. приключените дисциплинарни производства са общо 5 (пет), като СК на ВСС се е произнесла по тях, както следва:
- наложено наказание „намаляване на основното трудово възнаграждение от 10 до 20 на сто за срок от 6 месеца до една година“ – 1 (едно) дисциплинарно производство;
- по 3 (три) дисциплинарни производства са приети решения за неналагане на дисциплинарно наказание;
- по 1 (едно) дисциплинарно производство не е прието предложението на дисциплинарния състав за налагане на дисциплинарно наказание.
През 2021 г. приключените дисциплинарни производства са общо 6 (шест) дисциплинарни производства, като СК на ВСС се е произнесла по тях, както следва:
 - наложено наказание „забележка“ – 1 (едно) дисциплинарно производство;
- наложено наказание „намаляване на основното трудово възнаграждение от 10 до 20 на сто за срок от 6 месеца до една година“ – 2 (две) дисциплинарни производства;
- 1 (едно) дисциплинарно производство е прекратено;
- по 2 (две) дисциплинарни производства не са приети предложенията за налагане на дисциплинарно наказание.
През 2020 г. приключените дисциплинарни производства са общо 11 (единадесет), като СК на ВСС се е произнесла по тях, както следва:
- наложено наказание „забележка“ – 4 (четири) дисциплинарни производства;
- наложено наказание „дисциплинарно освобождаване от длъжност“ – 1 (едно) дисциплинарно производство;
- 6 (шест) дисциплинарни производства са прекратени.
През 2019 г. приключените дисциплинарни производства са общо 14 (четиринадесет), като СК на ВСС се е произнесла по тях както следва:
- наложено наказание „забележка“ – 6 (шест) дисциплинарни производства;
- наложено наказание „дисциплинарно освобождаване от длъжност“ – 1 (едно) дисциплинарно производство;
- 4 (четири) дисциплинарни производства са прекратени;
- приключени дисциплинарни производства, по които не е наложено дисциплинарно наказание – 1 (едно);
- 2 (две) дисциплинарни производства са приключили, като не е прието решение от СК на ВСС по направените предложения за налагане на дисциплинарно наказание, с оглед резултатите от проведените гласувания.
През 2018 г. приключените дисциплинарни производства са общо 7 (седем), като СК на ВСС се е произнесла по тях както следва:
- наложено наказание „забележка” – 2 /две/ дисциплинарни производства;
- приключени дисциплинарни производства, по които ВСС не е наложил дисциплинарно наказание – 1 (едно).
- 4 (четири) дисциплинарни производства са прекратени.

През 2025 г. с решение на СК на ВСС са приключени следните дисциплинарни производства:

- Дисциплинарно дело № 20/2024 г. на СК на ВСС, образувано срещу Йордан Илиев Воденичаров - съдия в Окръжен съд – Велико Търново. С решение по протокол № 6/11.02.2025 г. на СК на ВСС не е наложено дисциплинарно наказание на съдия Йордан Воденичаров по направеното от ИВСС предложение. Решението е оспорено пред Върховния административен съд (ВАС).

- Дисциплинарно дело № 16/2024 г. на СК на ВСС, образувано срещу Румяна Запрянова Запрянова - съдия в Софийски районен съд. С решения по протокол № 12/25.03.2025 г., СК на ВСС се е произнесла, както следва:
- на основание чл. 310, ал. 3 във връзка с ал. 1 ЗСВ, производството по делото е прекратено по конкретни, посочени в предложението на дисциплинарния състав дела, видове нарушения и съответни периоди;
- не е наложила дисциплинарно наказание по направеното от административния ръководител на СРС предложение в останалата му част, по която производството е допустимо.
Решението е оспорено пред ВАС.

- Дисциплинарно дело № 1/2025 г. на СК на ВСС, образувано срещу Галя Ангелова Маринова  –  съдия в Районен съд - Ловеч. С решение по протокол № 13/08.04.2025 г. на СК на ВСС, на основание чл. 310, ал. 2, изр. 2 ЗСВ, дисциплинарното производство е прекратено. Решението не е оспорено и е влязло в законна сила.

 - Дисциплинарно дело № 12/2024 г. на СК на ВСС, образувано срещу Ангел Фебов Павлов - съдия в Софийски районен съд. С решение по протокол № 14/29.04.2025 г.  на СК на ВСС  не е наложено дисциплинарно наказание по направеното от ИВСС предложение. Решението не е оспорено и е влязло в законна сила.

- Дисциплинарно дело № 21/2024 г. на СК на ВСС, образувано срещу Теодорина Михайлова Димитрова – административен ръководител на Окръжен съд – Велико Търново. С решения по протокол № 19/17.06.2025 г., СК на ВСС се е произнесла, както следва:
- на основание чл. 310, ал. 3 във връзка с ал. 1 ЗСВ, производството по делото е прекратено по конкретни, посочени в предложението на дисциплинарния състав дела, видове нарушения и съответни периоди;
- не е наложила дисциплинарно наказание по направеното от административния ръководител на ИВСС предложение в останалата му част, по която производството е допустимо.
Решението не е оспорено и е влязло в законна сила.
- Дисциплинарно дело № 20/2023 г. на СК на ВСС, образувано срещу Маргарита Илиева Немска – съдия в Административен съд София-град. С решение по протокол № 24/16.09.2025 г. на СК на ВСС не е наложено дисциплинарно наказание на съдия Маргарита Немска по направеното от ИВСС предложение.
Решението не е оспорено и е влязло в законна сила.

- Дисциплинарно дело № 26/2023 г. на СК на ВСС, образувано срещу Петя Петкова Стоянова - съдия в Софийски районен съд. С решения по протокол № 25/23.09.2025 г., СК на ВСС се е произнесла, както следва:
- на основание чл. 310, ал. 3 във връзка с ал. 1 ЗСВ, производството по делото е прекратено по конкретни, посочени в предложението на дисциплинарния състав дела, видове нарушения и съответни периоди;
- на основание чл. 33, ал. 5 ЗСВ, е отхвърлено предложението за налагане на дисциплинарно наказание по чл. 308, ал. 1, т. 2 ЗСВ – намаляване на основното трудово възнаграждение с 10 (десет) на сто за срок от 6 (шест) месеца, по останалата част от предложението за налагане на дисциплинарно наказание, по която производството е допустимо.
Решението не е оспорено и е влязло в законна сила.

- Дисциплинарно дело № 17/2024 г. на СК на ВСС, образувано срещу Върбан Тодоров Върбанов – съдия в Софийски районен съд. С решение по протокол № 32/11.11.2025 г. на СК на ВСС, на основание чл. 310, ал. 2, изр. 2 ЗСВ, дисциплинарното производство е прекратено.
Решението не е оспорено и е влязло в законна сила.
 - Дисциплинарно дело № 11/2024 г. на СК на ВСС, образувано срещу Чавдар Александров Костов – съдия в Софийски районен съд. С решения по протокол № 33/18.11.2025 г.  СК на ВСС се е произнесла, както следва:
- на основание чл. 33, ал. 5 ЗСВ, е отхвърлено предложението за прекратяване на производството по дисциплинарното дело, поради недопустимост на предложението от ИВСС, иницииращо производството;
- на основание чл. 310, ал. 1 ЗСВ, е прекратено производството по делото по конкретно, посочено в предложението на дисциплинарния състав дело, поради изтичане на повече от три години от извършване на нарушението;
 - на основание чл. 33, ал. 5 ЗСВ, е отхвърлено предложението за налагане на дисциплинарно наказание по чл. 308, ал. 1, т. 1 ЗСВ – забележка, по останалата част от предложението за налагане на дисциплинарно наказание, по която производството е допустимо.
Решението не е оспорено и е влязло в законна сила.

- Дисциплинарно дело № 13/2024 г. на СК на ВСС, образувано срещу Радослава Николаева Качерилска - съдия в Софийския районен съд. С решения по протокол № 33/18.11.2025 г., СК на ВСС се е произнесла, както следва:
- на основание чл. 33, ал. 5 ЗСВ, е отхвърлено предложението за прекратяване на производството по дисциплинарното дело поради недопустимост на предложението от ИВСС, иницииращо производството;
- на основание чл. 33, ал. 5 ЗСВ, е отхвърлено предложението за налагане на дисциплинарно наказание по чл. 308, ал. 1, т. 1 ЗСВ – забележка.
Решението не е оспорено и е влязло в законна сила.

- Дисциплинарно дело № 8/2024 г. на СК на ВСС, образувано срещу Ваня Георгиева Тотолакова - съдия в Софийския районен съд. С решение на СК на ВСС по протокол № 35/02.12.2025 г., на основание чл. 328 ЗСВ, във връзка с чл. 56, ал. 2, във връзка с чл. 30, ал. 2 АПК и т. 35, във връзка с т. 14, буква „а“ от Вътрешните правила за дисциплинарната дейност на СК на ВСС, е прекратено производството по делото, поради недопустимост на направеното от ИВСС предложение. 
Решението не е оспорено и е влязло в законна сила.

ІІІ. Заповеди на административни ръководители за налагане на дисциплинарни наказания на съдии.

През 2025 г. КДДВИВСС-СК е разгледала 2 (две) преписки по заповеди на административни ръководители за налагане на дисциплинарно наказание „забележка“ на съдии, постъпили в съдийската колегия на ВСС, на основание чл. 314, ал. 3 ЗСВ, както следва:

- с решение по протокол № 14/29.04.2025 г. на СК на ВСС е потвърдено наложеното със заповед № РД-13-110/18.02.2025 г. на административния ръководител на Районен съд – Русе дисциплинарно наказание „забележка“ на Ивайло Димитров Иванов – съдия в същия съд. Решението не е оспорено и е влязло в законна сила.

- с решение на КДДВИВСС-СК по протокол № 11/28.04.2025 г., е прието мотивирано предложение до СК на ВСС за приемане на решение, с което да потвърди наложеното със заповед № РД-1350/18.11.2024 г. на административния ръководител на Окръжен съд – Бургас дисциплинарно наказание „забележка“ на Галя Василева Белева – съдия в същия съд. С решение на СК на ВСС по протокол № 18/10.06.2025 г. е отложено разглеждането на точката, като са изискани допълнителни данни от председателя на Окръжен съд – Бургас. 

За сравнение през 2024 г. са разгледани общо 8 заповеди за налагане на дисциплинарно наказание „забележка“, през 2023 г. – 8; през 2022 г. - 3, през 2021 г. - 3, през 2020 г. -2, през 2019 г. - 2, през 2018 г. – 6, през 2017 г. - 9.

ІV. Заповеди на административни ръководители по чл. 327 ЗСВ за обръщане на внимание на съдии.

- Постъпили и приети за сведение от СК на ВСС са общо 3 (три) заповеди на съответния административен ръководител за обръщане на внимание на съдии за допуснати от тях нарушения по образуването и движението на делата или по организацията на работата им.

За сравнение през 2024 г. са постъпили и приети за сведение от СК на ВСС общо 8 (осем) заповеди за обръщане на внимание на съдии, през 2023 г. – 2, през 2022 г. - 5, през 2021 г. - няма, през 2020 г.-  7; през 2019 г. - 3, през 2018 г. – 2.

V. Постъпили искания за възстановяване на длъжност на временно отстранени съдии.

-	Няма. 

VІ. Влезли в сила решения/определения на Върховния административен съд, постановени по дела, образувани по жалби срещу решения на СК на ВСС по дисциплинарни дела и предложения за образуване на дисциплинарно производство за налагане на дисциплинарно наказание.
1. Решение по т. 1 от протокол № 10 от заседанието на СК на ВСС, проведено на 12.03.2024 г., с което е потвърдено наложеното със заповед на административния ръководител на Софийски районен съд дисциплинарно наказание по чл. 308, ал. 1, т. 1 ЗСВ - „забележка“	, на съдия в СРС.
Дисциплинарното производство е образувано със заповед № АС-81/18.02.2022 г. на административния ръководител на СРС, на основание чл. 80, ал. 1, т. 2 и чл. 310, ал. 1 ЗСВ, за неизпълнение на задължението за изготвяне на 99 бр. протоколи от открити заседания по 44 бр. дела, както и неосъществяване на необходимите действия от страна на съдията по класиране (привеждане в изпълнение на съдебния акт и съставяне на бюлетин за съдимост) на 11 бр. приключили наказателни производства към 17.01.2022 г. 
Със заповед № АС-131/24.03.2022г. на административния ръководител на СРС на съдията е наложено дисциплинарно наказание по чл. 308, ал. 1, т. 1 ЗСВ – "забележка", за допуснати дисциплинарни нарушения по чл. 307, ал. 1, т. 1, т. 2 и т. 4 ЗСВ, изразяващи се в бездействие и неизпълнение на задължението за изготвяне на 99 бр. протоколи от открити съдебни заседания по 44 бр. дела, по начин да са на разположение на страните в тридневен срок от съдебното заседание, така както изисква разпоредбата на чл. 55, ал.1 от Правилника за администрацията в съдилищата. Също така и за неосъществяване на необходимите действия от страна на дисциплинарно привлеченото лице по привеждане в изпълнение на съдебния акт и съставяне на бюлетин за съдимост (класиране) по 11 бр. приключили наказателни производства към 17.01.2022 г. Наказващият орган е мотивирал наложеното наказание, като е посочил, че по някои от делата е налице период от повече от една година, през който са провеждани по няколко съдебни заседания и за нито едно от тях няма изготвен протокол, а това поставя в невъзможност страните да се запознаят с извършените до момента действия и затруднява упражняването на правата им. В мотивите си органът посочва, че неизпълнението на задълженията, свързани с класирането на делата, има като последица забавянето на изпълнението на наложени наказания и опасност от изтичане на предвидената давност за това, както и по отразяването на осъждания в бюлетините за съдимост, което би могло да доведе до издаването на справки или свидетелства за съдимост, които са с невярно съдържание относно съдимостта на лицата. Отчел е всички обективни обстоятелства, при които е работил съдията, включително и текучеството от съдебни секретари и е приел, че същите не изключват виновното поведение на привлеченото към дисциплинарна отговорност лице, като с оглед тежестта на нарушението е наложил най-лекото наказание „забележка“. 
С решение по т. 39.1 от протокол № 31 от заседание от 26.07.2022г., СК на ВСС, на основание чл. 314, ал. 4 ЗСВ, не е потвърдено наложеното със заповед № АС-131/24.03.2022г. на председателя на Софийски районен съд дисциплинарно наказание по отношение на съдията от СРС. Решението е оспорено от и.ф административен ръководител на СРС пред Върховен административен съд, който с решение № 555/18.01.2023г. по адм. дело № 7396/2022г., потвърдено с решение № 6958/26.06.2023г. по адм. дело № 2928/2023г., отменя решението на СК на ВСС, поради липса на надлежни мотиви за непотвърждаване на наложеното наказание и е върнал преписката на СК на ВСС за ново произнасяне при съобразяване с мотивите на решението.
С решение по т. 1 от протокол № 10/12.03.2024 г. на СК на ВСС е потвърдено наложеното със заповедта на председателя на СРС дисциплинарно наказание „забележка“. При проведеното по време на заседанието обсъждане са взети предвид обстоятелствата, при които се твърди, че са извършени дисциплинарните нарушения и са споделени мотивите на дисциплинарнонаказващия орган.
Решението на СК на ВСС е оспорено пред ВАС. С решение № 10812 от 11.10.2024 г. по адм. дело №5336/2024 г. на ВАС, шесто отделение, е отхвърлена жалбата на съдията против решение по т. 1 от протокол № 10 от заседание на СК на ВСС. Съдът е счел, че е осъществен състава на дисциплинарното нарушение по чл. 307, ал. 1, т. 1, т. 2 и 4 ЗСВ (в относимата редакция на закона), дало основание на СК на ВСС да потвърди наложеното от административния ръководител на СРС дисциплинарно наказание по чл. 308, ал. 1, т. 1 ЗСВ. Съдът е обсъдил мотивите на наказващия орган, видно от които по някои от делата е налице период от повече от една година, през който са провеждани по няколко съдебни заседания и за нито едно от тях няма изготвен протокол. Това бездействие е поставило в невъзможност страните да се запознаят с извършените процесуални действия на съда. Тричленният състав на ВАС е посочил, че неизпълнението на задълженията, свързани с класирането на делата се отразява на забавяне в изпълнението на наложени наказания и опасност от изтичане на предвидената давност, както и отразяването на осъждания в бюлетините за съдимост, което би могло да доведе до издаването на справки или свидетелства за съдимост, които са с невярно съдържание относно съдимостта на лицата. Съдът е взел предвид възраженията на съдията, като са взети предвид обективни обстоятелства, при които е работил съдебния състав, текучеството от съдебни секретари и е приел, че същите не изключват виновното поведение на привлеченото към дисциплинарна отговорност лице.
След преценка на събраните по делото доказателства, решаващият състав на ВАС е приел, че дисциплинарното наказание е наложено във връзка с безспорно доказано поведение на съдията от СРС, изразяващо се в бездействие и неизпълнение на задължението по изготвяне на 99 бр. протоколи от открити съдебни заседания по 44 бр. дела, по начин да са на разположение на страните в тридневен срок от съдебното заседание, съгласно разпоредбата на чл. 55, ал.1 ПАС, както и неосъществяване на необходимите действия по привеждане в изпълнение на съдебния акт и съставяне на бюлетин за съдимост (класиране) по 11 бр. приключили наказателни производства към 17.01.2022г.
Тричленният състав на ВАС, шесто отделение е формирал решаващ извод за законосъобразност на оспореното решение на СК на ВСС, ведно с потвърдената с него заповед на административния ръководител на СРС.
Решението е оставено в сила с решение № 10780 от 03.11.2025 г., постановено по адм. дело № 11701/2024 г. на ВАС – Петчленен състав – ІІ колегия, като правилно и законосъобразно.
2. Решение по точка 2 от протокол № 10 от заседанието на СК на ВСС, проведено на 12.03.2024 г., с което е потвърдено наложеното със заповед на административния ръководител на Районен съд – Плевен дисциплинарно наказание по чл. 308, ал. 1, т. 1 ЗСВ - „забележка“, на съдия в Районен съд – Плевен.
Дисциплинарното производство срещу съдията е образувано със заповед № РД-03-104/12.05.2023 г. на председателя на Районен съд - Плевен за извършени нарушения по чл. 307, ал. 3, т. 2, във връзка с ал. 2, във връзка с ал. 1 ЗСВ - действия и бездействия, довели до неоправдано забавяне на производствата по две граждански дела, изразяващи се в непроизнасяне по молбите за издаване на заповед за незабавна защита в законоустановения в чл. 18, ал. 1 ЗЗДН 24-часов срок от постъпването им и действия, изразяващи се в насрочване на едното гражданско дело за първо съдебно заседание извън законоустановения едномесечен срок в  чл. 12, ал. 1 ЗЗДН, както и отсрочване разглеждането на същото дело от 06.02.2023 г. за 15.03.2023 г. - извън установения във Времевите стандарти за разглеждане на граждански дела в Районен съд - Плевен едномесечен срок. 
Със заповед № РД-03-137/03.07.2023 г. на административния ръководител на Районен съд - Плевен е наложено дисциплинарно наказание „забележка“ по чл. 308, ал. 1, т. 1 ЗСВ на съдията. В мотивите на заповедта за налагане на дисциплинарно наказание, председателят на Районен съд - Плевен е приел за установено, че съдията виновно не е изпълнила служебните си задължения по своевременно произнасяне по подадени молби по ЗЗДН в утвърдените срокове в чл. 18, ал. 1 ЗЗДН, като с бездействията си освен, че е довела до неоправдано забавяне на производството, но и е поставила в риск пострадалите от домашно насилие лица. На следващо място, административният ръководител на Районен съд - Плевен е приел, че отсрочването на едното гражданско дело, предмет на заповедта, без да е налице подадена молба, е умишлено, тъй като съдията е наясно с процесуалните срокове, предвидени в ЗЗДН и по-специално тези за произнасяне по молби за незабавна защита и за насрочване на открито съдебно заседание по молбите по ЗЗДН.
В заповедта за налагане на дисциплинарно наказание е обсъдена натовареността на дисциплинарно привлеченото лице, като е посочено, че за периода 01.01.2023 г. - 31.03.2023 г. постъплението на състава на дисциплинарно привлечения съдия е под средното постъпление за останалите съдии от гражданско отделение. Отбелязано е, че съгласно постигнатата натовареност по модул „Натовареност“ в ЕИСС за посочения период, постигнатият коефициент на натовареност на състава е под средното достигнато ниво на натовареност на останалите съдии от гражданско отделение. Посочено е, че за изследвания период съдията е била поставена в еднакви условия с останалите съдии, разглеждащи граждански дела, включително дела по ЗЗДН.
С решение на СК на ВСС по точка 2 от протокол № 10/12.03.2024 г. е потвърдено наложеното със заповедта дисциплинарно наказание „забележка“. 
Решението на СК на ВСС е оспорено пред ВАС от дисциплинарно наказания съдия.
С решение № 4211 от 22.04.2025 г., постановено по административно дело № 4096/2024 г. на ВАС, шесто отделение е отхвърлена жалбата против посоченото решение на СК на ВСС, като неоснователна. Тричленният състав на ВАС е приел, че описаните по-горе действия и бездействия са осъществени от привлечения към дисциплинарна отговорност съдия и правилно са квалифицирани като дисциплинарно нарушение, за което е наложено пропорционално по тежест дисциплинарно наказание. Отчетен е и особеният статут на производствата, предмет на дисциплинарното производство (образувани по ЗЗДН), по които се цели незабавна защита на пострадали от домашно насилие лица и бързината в процесуалните действия на съда влияе върху здравето, живота и безопасността на тези лица.
Тричленният състав на ВАС, шесто отделение е формирал решаващ извод за законосъобразност на оспореното решение на СК на ВСС, ведно с потвърдената с него заповед на административния ръководител на СРС.
Решението е оставено в сила с решение № 12908 от 15.12.2025 г., постановено по административно дело № 6560/2025 г. по описа на ВАС, Петчленен състав - ІІ колегия.
	3. Решение на СК на ВСС по точка 37.1 от протокол № 6 от проведено на 27.02.2024 г. на СК на ВСС, с което, на основание чл. 310, ал. 6, предл. 1 ЗСВ, е отказано образуването на дисциплинарно производство по направеното от ИВСС предложение с рег. индекс № ВСС-4072/22.02.2024 г., в частта относно твърдяното бездействие на съдия в Софийски районен съд относно разгледани от него 23 броя граждански дела.
	Предложението е направено от ИВСС във връзка с извършена, в изпълнение на заповед № ПП-23-3/20.02.2023 г. на главния инспектор на ИВСС, комплексна планова проверка на организацията на административната дейност на Второ гражданско отделение на СРС, на съставите на Трето гражданско отделение на СРС, разглеждащи дела с материя на Второ гражданско отделение, на посочени в заповедта брачни състави на Трето гражданско отделение на СРС, с посочен период на проверката от 01.01.2021 г. - 31.12.2022 г. и проверка по организацията по образуване, движение и приключване на гражданските дела образувани през посочения период, разглеждани от тези съдебни състави. Предложението е разгледано от КДДВИВСС, която е предложила на СК на ВСС да не образува дисциплинарно производство по направеното предложение с рег. индекс № ВСС-4072/22.02.2024 г. на ИВСС, в частта относно твърдяното бездействие на съдията за периода от датата, на която е станало дължимо съответното изискуемо процесуално действие до 27.02.2019 г., поради изтичане на пет години от извършване на нарушението по общо 23 гр. дела. Комисията е предложила на СК на ВСС, на основание чл. 316, ал. 1 ЗСВ, да образува дисциплинарно производство по останалата част от предложението на ИВСС за налагане на дисциплинарно наказание.
С решение по т. 37.1. СК на ВСС е приела, на основание чл. 310, ал. 6, предл. 1 ЗСВ, да не образува дисциплинарно производство по направеното предложение с рег. индекс № ВСС-4072/22.02.2024 г. от ИВСС в частта относно твърдяното бездействие на съдията, за периода от датата, на която е станало дължимо съответното изискуемо процесуално действие до 27.02.2019 год., поради изтичане на 5 години от извършване на нарушението по общо 23 граждански дела и с решение по т. 37.2, на основание чл. 316, ал. 1 ЗСВ, е образувано дисциплинарно производство срещу съдията по останалата част от направеното предложение.
Решението на СК на ВСС по т. 37.1. е оспорено от ИВСС, в качеството на вносител на предложение за налагане на дисциплинарно наказание, пред ВАС.
С определение № 9428 от 12.08.2024 г., постановено по адм. дело № 4502/2024 г. на ВАС, шесто отделение, е отхвърлена жалбата на ИВСС, като неоснователна. Тричленният състав на ВАС е приел, че по отношение на конкретно изброените граждански дела, обявени за решаване, в частта относно твърдяното бездействие от съдията за периода от датата, на която е станало дължимо съответното изискуемо процесуално действие, до 27.02.2019 г. са изтекли пет години от извършването на нарушението и на основание чл. 310, ал. 6 ЗСВ, правомощието на дисциплинарнонаказващия орган да образува дисциплинарно производство за търсене на дисциплинарна отговорност на магистрата е преклудирано, поради което СК на ВСС правилно е отказала да образува дисциплинарно производство по направеното предложение от ИВСС за бездействие по тези конкретни дела.
Определението на тричленния състав на ВАС е оспорено пред петчленен състав на ВАС от ИВСС и по оспорването е образувано адм. дело № 9511/2024 г. 
С определение от 28.10.2024 г. производството по адм. дело № 9511/2024 г. на ВАС – Петчленен състав – II колегия, е спряно до постановяване на решение от Съда на Европейския съюз (СЕС) по съединени дела № C -313/23, C- 316/23 и C - 332/23, по което е постановено решение от 30.04.2025 г.
С определение № 13241/18.12.2025 г. производството по делото е възобновено и е оставено в сила определение от 12 август 2024 г., постановено по адм. дело № 4502/2024 г. на ВАС, Шесто отделение.
В мотивите на съдебния акт е посочено, че с решението на СЕС от 30 април 2025 година по съединени дела C-313/23, C-316/23 и C-332/23 е постановено, че член 19, параграф 1, втора алинея ДЕС във връзка с член 47 от Хартата трябва да се тълкува в смисъл, че принципът на независимост на съдиите не допуска практиката на държава членка членовете на орган на съдебната система на тази държава членка – които са избрани от нейния парламент за определени мандати и имат правомощия да проверяват дейността на магистратите при осъществяване на техните функции, да извършват проверки за почтеност и липса на конфликт на интереси при магистратите и да предлагат на друг орган на съдебната система образуването на дисциплинарно производство с оглед на налагането на дисциплинарни наказания на магистратите – да продължат да изпълняват функциите си след края на установения в Конституцията на посочената държава членка мандат и до избора от този парламент на нови членове, когато продължаването на изтеклите мандати не почива на изрично правно основание в националното право, съдържащо ясни и точни правила, които да регламентират изпълнението на тези функции, и когато не е гарантирано, че това продължаване на практика е ограничено във времето. Посочено е, че в случая мандатите на всички членове на Инспектората към Висшия съдебен съвет са изтекли през 2020 г. и Народното събрание не е избрало нови членове. Не са налице и изменения в законодателството, регламентиращи продължаването на изтеклите мандати в смисъла, посочен в решението на СЕС. 
По тези съображения ВАС е приел, че към датата на внасянето на предложението от ИВСС на 22.02.2024 г. за образуване на дисциплинарно производство срещу съдията в СРС за извършени дисциплинарни нарушения по чл. 307, ал. 3, т. 1 и 2 ЗСВ Инспекторатът към Висшия съдебен съвет не е имал правомощия да стори това.
Решаващият състав по адм. дело № 9511/2024 г. е приел, по изложените по-горе съображения, че с оспореното определение на тричленния състав на ВАС, макар и по различни съображения, правилно е отхвърлена жалбата на ИВСС срещу решение по т. 37.1 от протокол № 6 от проведено на 27.02.2024 г. дистанционно заседание на СК на ВСС, тогава изпълняваща функциите на Висш съдебен съвет, в частта, с която е отказано образуването на дисциплинарно производство по направеното от него предложение с рег. индекс № ВСС-4072/22.02.2024 г.
4. Решение на СК на ВСС по точка 38.1 от протокол № 6 от проведено на 27.02.2024 г. на СК на ВСС, с което, на основание чл. 310, ал. 6, предл. 1 ЗСВ, е отказано образуването на дисциплинарно производство по направеното от ИВСС предложение с рег. индекс № ВСС-4073/22.02.2024 г., в частта относно твърдяното бездействие на съдия в Софийски районен съд относно разгледани от нея 28 броя граждански дела.
Предложението е направено от ИВСС във връзка с извършена, в изпълнение на заповед № ПП-23-3/20.02.2023 г. на главния инспектор на ИВСС, комплексна планова проверка на организацията на административната дейност на Второ гражданско отделение на СРС, на съставите на Трето гражданско отделение на СРС, разглеждащи дела с материя на Второ гражданско отделение, на посочени в заповедта брачни състави на Трето гражданско отделение на СРС, с посочен период на проверката от 01.01.2021 г. - 31.12.2022 г. и проверка по организацията по образуване, движение и приключване на гражданските дела образувани през посочения период, разглеждани от тези съдебни състави. Предложението е разгледано от КДДВИВСС, която е предложила на СК на ВСС да не образува дисциплинарно производство по направеното предложение с рег. индекс № ВСС-4073/22.02.2024 г. на ИВСС, в частта относно твърдяното бездействие на съдията за периода от датата, на която е станало дължимо съответното изискуемо процесуално действие до 27.02.2019 г., поради изтичане на пет години от извършване на нарушението по общо 28 гр. дела. Комисията е предложила на СК на ВСС, на основание чл. 316, ал. 1 ЗСВ, да образува дисциплинарно производство по останалата част от предложението на ИВСС за налагане на дисциплинарно наказание.
С решение по т. 38.1. СК на ВСС е приела, на основание чл. 310, ал. 6, предл. 1 ЗСВ, да не образува дисциплинарно производство по направеното предложение с рег. индекс № ВСС-4073/22.02.2024 г. от ИВСС в частта относно твърдяното бездействие на съдията, за периода от датата, на която е станало дължимо съответното изискуемо процесуално действие до 27.02.2019 год., поради изтичане на 5 години от извършване на нарушението по общо 28 граждански дела и с решение по т. 38.2, на основание чл. 316, ал. 1 ЗСВ, е образувано дисциплинарно производство срещу съдията по останалата част от направеното предложение.
Решението на СК на ВСС по т. 38.1.  е оспорено от ИВСС, в качеството на вносител на предложение за налагане на дисциплинарно наказание, пред ВАС.
С определение № 6960/06.06.2024 г., постановено по адм. дело № 4501/2024 г. на ВАС, шесто отделение е отхвърлена жалбата на ИВСС на ИВСС, като неоснователна. Тричленният състав на ВАС е приел, че по отношение на конкретно изброените граждански дела, обявени за решаване, в частта относно твърдяното бездействие от съдията за периода от датата, на която е станало дължимо съответното изискуемо процесуално действие, до 27.02.2019 г. са изтекли пет години от извършването на нарушението и на основание чл. 310, ал. 6 ЗСВ, правомощието на дисциплинарнонаказващия орган да образува дисциплинарно производство за търсене на дисциплинарна отговорност на магистрата е преклудирано, поради което СК на ВСС правилно е отказала да образува дисциплинарно производство по направеното предложение от ИВСС за бездействие по тези конкретни дела.
Определението на тричленния състав на ВАС е оспорено пред петчленен състав на ВАС от ИВСС и по оспорването е образувано адм. дело № 8490/2024 г. 
С определение от 22.10.2024 г. производството по адм. дело № 8490/2024 г. на ВАС – Петчленен състав – II колегия, е спряно до постановяване на решение от Съда на Европейския съюз (СЕС) по съединени дела № C -313/23, C- 316/23 и C - 332/23, по което е постановено решение от 30.04.2025 г.
С определение № 13247/18.12.2025 г. производството по делото е възобновено и е оставено в сила определение от 06 юни 2024 г., постановено по адм. дело № 4501/2024 г. на ВАС, Шесто отделение.
В мотивите на съдебния акт е посочено, че с решението на СЕС от 30 април 2025 година по съединени дела C-313/23, C-316/23 и C-332/23 е постановено, че член 19, параграф 1, втора алинея ДЕС във връзка с член 47 от Хартата трябва да се тълкува в смисъл, че принципът на независимост на съдиите не допуска практиката на държава членка членовете на орган на съдебната система на тази държава членка – които са избрани от нейния парламент за определени мандати и имат правомощия да проверяват дейността на магистратите при осъществяване на техните функции, да извършват проверки за почтеност и липса на конфликт на интереси при магистратите и да предлагат на друг орган на съдебната система образуването на дисциплинарно производство с оглед на налагането на дисциплинарни наказания на магистратите – да продължат да изпълняват функциите си след края на установения в Конституцията на посочената държава членка мандат и до избора от този парламент на нови членове, когато продължаването на изтеклите мандати не почива на изрично правно основание в националното право, съдържащо ясни и точни правила, които да регламентират изпълнението на тези функции, и когато не е гарантирано, че това продължаване на практика е ограничено във времето. Посочено е, че в случая мандатите на всички членове на Инспектората към Висшия съдебен съвет са изтекли през 2020 г. и Народното събрание не е избрало нови членове. Не са налице и изменения в законодателството, регламентиращи продължаването на изтеклите мандати в смисъла, посочен в решението на СЕС. 
По тези съображения ВАС е приел, че към датата на внасянето на предложението от ИВСС на 22.02.2024 г. за образуване на дисциплинарно производство срещу съдията в СРС, за извършени дисциплинарни нарушения по чл. 307, ал. 3, т. 1 и 2 ЗСВ Инспекторатът към Висшия съдебен съвет не е имал правомощия да стори това.
Решаващият състав по адм. дело № 8490/2024 г. е приел, по изложените по-горе съображения, чеопределението от 06.06.2024 г., постановено по адм. дело № 4501/2024 г. на ВАС следва да бъде оставено в сила, тъй като е „недопустимо членове на ИВСС с изтекъл мандат, при липсата на изрична уредба в националното право, даваща възможност на ИВСС, като орган избран от Народното събрание на РБ да продължи да изпълнява функциите си след края на установения в Конституцията мандат до избора на нови членове и при нормативно предвидени гаранции, че това продължение на практика е ограничено във времето.“

В обобщение, въз основа на данните по дисциплинарните производства през периода от 01.01.2025 г. до 31.12.2025 г., могат да се изведат следните изводи:
•	Решението на СЕС от 30.04.2025 г. по съединени дела  C-313/23, C-316/23 и C-332/23 повдигна въпроси относно съответствието на националната ни правна уредба с правото на ЕС, по-конкретно по отношение на продължаването от страна на членовете на ИВСС да изпълняват функциите си след изтичане на техния мандат (към настоящия момент мандатите на всички членове на ИВСС са изтекли през 2020 г. и Народното събрание не е избрало нови членове). Наред с това, в своя официална позиция, оповестена на страницата на ИВСС в интернет, ИВСС оповести, че с оглед решението от 30.04.2025 г. на СЕС няма да осъществява правомощията си по реда на чл. 54, ал. 1, т. 6 и 8 от Закона за съдебната власт, т. е. няма да внася предложения до съответната колегия на ВСС за образуването на дисциплинарни производства срещу магистрати, както и да извършва проверки на магистрати за установяване на действия, които накърняват престижа на съдебната власт.
В тази връзка следва да се отбележи, че е налице значително намаляване на постъпилите по реда на чл. 316 ЗСВ дисциплинарни производства през отчетния период, като само едно от предложенията за образуване на дисциплинарно производство е направено от ИВСС (преди решението на СЕС) във връзка с извършена проверка по реда на Глава девета, раздел Iб ЗСВ.
•	От описаните по-горе съдебни актове на ВАС - определение от 18.12.2025 г. по адм. дело № 9511/2024 г. и определение от 18.12.2025 г. по адм. дело № 8490/2024 г., се налага извода, че към настоящия момент е налице еднозначна и последователна практика на съда, според която, предвид решението от 30.04.2025 г. на СЕС, с изтичането на срока на мандата на инспекторите на ИВСС (на 14.03.2020 г.) и този на главния инспектор (на 09.04.2020 г.), е прекратено и правомощието им да правят предложение за налагане на дисциплинарно наказание на съдии, прокурори или следователи. В същия смисъл е и решение № 11714 от 19.11.2025 г., постановено по адм. дело № 12075/2024 г. на ВАС – Петчленен състав – ІІ колегия. 
Следва да се посочи, че след постановяване на решение № 11714 от 19.11.2025 г. по адм. дело № 12075/2024 г. на ВАС – Петчленен състав – ІІ колегия, с решение на СК на ВСС, отразено в протокол № 35/02.12.2025 г., на основание чл. 328 ЗСВ, във връзка с чл. 56, ал. 2, във връзка с чл. 30, ал. 2 АПК и т. 35, във връзка с т. 14, буква „а“ от Вътрешните правила за дисциплинарната дейност на СК на ВСС, е прекратено производството по дисциплинарно дело № 8/2024 г. на СК на ВСС поради недопустимост на направеното от ИВСС предложение (направено след изтичане на мандата на членовете на ИВСС).
•	С решение на КДДВИВСС-СК по протокол № 1/12.01.2025 г., Комисията е изразила становище, че действието на тълкувателното преюдициално заключение и задължителната му сила за държавите членки налага съобразяване от страна на националните юрисдикции с възприетото в него тълкуване и то от момента на влизане в сила на тълкуваната норма. Според комисията, при съобразяване с решението от 30.04.2025 г. на СЕС по съединени дела C-313/23, C-316/23 и C-332/23 и посочената практика на ВАС следва да се приеме, че независимо от етапа, на който се намира производството по вече висящо дисциплинарно дело пред СК на ВСС, образувано по предложение на ИВСС, което е направено след изтичане на мандата на неговите членове, то следва да бъде прекратено с решение на СК на ВСС. Аргумент за горното се извежда от разпоредбата на чл. 56, ал. 2 във връзка с чл. 30, ал. 2 АПК, както и от чл. 146, т. 1 АПК, които са субсидиарно приложими на основание чл. 328 ЗСВ.
Наред с това, с оглед позицията на ВАС, отразена в описаните по-горе съдебни актове, както и практиката на СК на ВСС, КДДВИВСС приема, че не са налице основания за продължаване на неприключилите дисциплинарни производства, образувани по предложения на ИВСС, направени след изтичане на мандата на членовете му, в това число ангажиране на дисциплинарен състав, привлечено към дисциплинарна отговорност лице, вносител на предложение, събиране на други доказателства, плащане на разноски и др.
По тези съображения с решения, отразени по точки 4 и 5 от протокол № 1/12.01.2026 г., Комисията е направила две предложения до СК на ВСС за прекратяване производствата, образувани по останалата част от направените от ИВСС предложения за налагане на дисциплинарно наказание на съдии от ВСС, съответно с рег. индекс № ВСС – 4072/22.02.2024 г. и рег. индекс № ВСС – 4073/22.02.2024 г.  

VIІ. Взаимодействие с ИВСС

	Във връзка с взаимодействието с ИВСС, комисията: осъществява взаимодействие с ИВСС по приключени проверки на дейността на съдилищата и отделни съдии и направени констатации за дисциплинарни нарушения от съдии; разглежда и приема становища и актове на ИВСС по извършени планови, тематични, контролни и сигнали проверки в съдилищата; разглежда информация за изпълнението на препоръките дадени от ИВСС с актовете или становищата, както и на решенията на СК на ВСС, приети във връзка с актовете на ИВСС; внася за запознаване на членовете на СК на ВСС актове на ИВСС по извършени планови, тематични, контролни проверки и сигнали от проверки - по решение на комисията; разглежда данни за установените от ИВСС нарушения на правото на разглеждане и решаване на делата в разумен срок по реда на Глава трета „а“ ЗСВ, представени на основание чл. 60м, ал. 1 ЗСВ; разглежда отчет на министъра на правосъдието за постъпили и изплатени обезщетения по реда на Глава трета „а“ ЗСВ в Министерство на правосъдието, представени на основание чл.60м, ал.1 ЗСВ; анализира констатираните от ИВСС случаи на нарушаване правото на разглеждане и решаване на делото в разумен срок и предлага на СК на ВСС мерки за тяхното преодоляване.

През 2025 г. КДДВИВСС-СК на ВСС е разгледала, както следва: 

1. Общо 43 (четиридесет и три) акта от извършени от ИВСС проверки в съдилища, от които:
1.1. 37 (тридесет и шест) акта от извършени комплексни планови проверки, както следва:
- 16 (шестнадесет) по граждански дела – в Районен съд – Берковица, Районен съд – Мездра,  Районен съд – Бяла Слатина, Районен съд – Горна Оряховица, Районен съд – Враца, Районен съд – Лом, Окръжен съд – Монтана, Районен съд – Монтана, Районен съд – Пазарджик, Районен съд  - Търговище, Районен съд – Панагюрище, Районен съд – Велики Преслав, Окръжен съд – Ямбол /по граждански и търговски дела/, Районен съд – Елхово, Районен съд – Велинград, Районен съд – Провадия;
- 20 (двадесет) по наказателни дела – в Районен съд – Стара Загора, Районен съд – Плевен, Окръжен съд – Плевен, Районен съд – Поморие, Окръжен съд – Кърджали, Окръжен съд – Силистра, Районен съд –Харманли, Районен съд – Димитровград,  Районен съд – Първомай, Окръжен съд – Хасково, Окръжен съд – Габрово, Окръжен съд – Стара Загора, Районен съд – Бяла, Районен съд – Русе, Районен съд - Павликени, Районен съд – Балчик, Районен съд – Каварна, Районен съд – Смолян, Окръжен съд – Смолян, Районен съд – Царево;
- 1 (един) по административни дела – Административен съд – Бургас.
1.2. 2 (два) акта от извършени проверки по сигнал относно организацията на дейността на конкретен магистрат в Районен съд – Костинброд и Софийски градски съд;
1.3. 2 (два) акта от извършени проверки по сигнал във Върховен административен съд и Софийски градски съд;
1.4. 2 (два) акта от извършени тематични проверки относно практиката на окръжните съдилища по въпроса за оспорване дължимостта на преизчислени количества електрическа енергия (корекции на сметка за минал период) при установяване на случаи на неизмерена, неправилно и/или неточно измерена електрическа енергия по смисъла на чл. 83, ал. 1, т. 6 от Закона за енергетиката и Правилата за измерване на количеството на електрическата енергия (обн. ДВ, бр. 35/30.04.2019 г., изм. ДВ, бр. 57/09.07.2021 г.): 
1.4.1. Акт от извършена тематична проверка в Окръжен съд - Смолян, Окръжен съд - Велико Търново, Окръжен съд -- Монтана, Окръжен съд - Варна, Окръжен съд - Русе, Окръжен съд -- Добрич и Окръжен съд - Разград.
1.4.2. Акт от извършена тематична проверка в ОС - Хасково, ОС - Пловдив, ОС - Бургас, ОС - Сливен, ОС - Ямбол, ОС - Враца, ОС - Ловеч и Софийския градски съд. 
	
	В 12 (дванадесет) от проверените съдилища е установена много добра организация на административната дейност на съда, работата на съответния административен ръководител, съдиите и съдебните служители, поради което не са отправени препоръки – Окръжен съд – Кърджали, Окръжен съд – Силистра, Районен съд –Харманли, Окръжен съд – Хасково, Окръжен съд – Габрово, Районен съд – Бяла, Районен съд – Русе, Районен съд - Павликени, Районен съд – Каварна, Районен съд – Смолян, Окръжен съд – Смолян, Районен съд – Царево. 
В останалите случаи са отправени съответни препоръки във връзка с констатирани пропуски/слабости с цел преодоляването им.
	Във връзка с установени при извършените проверки забави при разглеждане и решаване на делата, за периода 01.01.2025 г. – 31.12.2025 г. ИВСС не е внесъл предложения за образуване на дисциплинарни производства срещу съдии. 

	2. Общо 10 (десет) сигнали с препоръки до съответния административен ръководител, изготвени на основание чл. 54, ал. 1, т. 5 ЗСВ.
	Следва да се отбележи, че по повод констатирани нарушения при разглеждане и решаване на дела от съдии ИВСС е отправил сигнали с препоръки, изготвени на основание чл. 54, ал. 1, т. 5 ЗСВ, до съответния административен ръководител за упражняване на правомощията му по Глава шестнадесета ЗСВ. Съгласно публикувана на официалната интернет страница на ИВСС позиция във връзка с Решение от 30.04.2025 г. по съединени дела С- 313/23, С-316/23 и С-332/23 на Съда на Европейския „Постановеното от СЕС решение по съединени дела C-313/23, C- 316/23 и C-332/23 има за основна последица ограничаването на възможността ИВСС да упражнява някои от най-съществените му правомощия, свързани с изпълнение на професионалните задължения на магистратите и с установяването на нарушения на тези задължения, които са основание за реализиране на дисциплинарна отговорност - правомощието на ИВСС по чл. 54, ал. 1, т. 6 ЗСВ да прави предложения за налагане на дисциплинарни наказания на магистрати и по чл. 54, ал. 1, т. 8 ЗСВ да извършва проверки за почтеност, конфликт на интереси, установяване на действия, които накърняват престижа на съдебната власт, и такива, свързани с нарушаване на независимостта на съдиите, прокурорите и следователите, доколкото те пряко касаят ангажирането на дисциплинарната отговорност на магистратите“.
Във връзка с горното, ИВСС преустанови внасянето на предложения за образуване на дисциплинарно производство срещу магистрати (не само съдии) до „избирането на нов главен инспектор и инспектори в ИВСС или приемането на необходимите изменения в законодателната уредба, чрез които да бъде изрично уредена възможността ИВСС да продължи да изпълнява функциите си и след изтичане на определения му мандат, като същевременно се поставят ясни времеви граници, в които е допустимо подобно „продължаване“ на мандата“.	

3. 40 (четиридесет) информации относно предприети от съответния административен ръководител мерки по изпълнение на дадени препоръки при извършени проверки.

4. Във връзка с установени по реда на Глава трета „а“ ЗСВ нарушения на правото на разглеждане и решаване на делата в разумен срок комисията е разгледала:
4.1. Данни за установените от ИВСС нарушения на правото на разглеждане и решаване на делата в разумен срок за периодите: 

- 01.10.2024 г. - 31.12.2024 г.; 
- 01.01.2025 г. - 31.03.2025 г.; 
- 01.04.2025 г. - 30.06.2025 г.; 
- 01.07.2025 г. - 30.09.2025 г.; 

4.2 Отчет на Министъра на правосъдието за постъпили и изплатени обезщетения по реда на Глава трета „а“ от ЗСВ за периодите: 

- 01.10.2024 г. - 31.12.2024 г.; 
- 01.01.2025 г. - 31.03.2025 г.; 
- 01.04.2025 г. - 30.06.2025 г.; 
- 01.07.2025 г. - 30.09.2025 г.; 

4.3. Във връзка с правомощията на СК на ВСС по чл. 60м, ал. 2 ЗСВ, са изготвени и приети, както следва:
- с решение по протокол № 16/23.06.2025 г. на КДДВИВСС-СК е одобрен Анализ на констатираните от ИВСС случаи на нарушаване правото на разглеждане и решаване на делото в разумен срок за периода 01.10.2024 г. - 31.03.2025 г. - (приет с решение на СК на ВСС с решение по т. 5 от протокол № 21/01.07.2025 г.);
- с решение по протокол № 27/17.12.2025 г. на КДДВИВСС-СК е одобрен Анализ на констатираните от ИВСС случаи на нарушаване правото на разглеждане и решаване на делото в разумен срок за периода 01.04.2025 г. - 30.09.2025 г. - (приет с решение на СК на ВСС с решение по т. 9 от протокол №1./20.01.2026 г.);

Във връзка с Решение от 30.04.2025 г. по съединени дела С- 313/23, С-316/23 и С-332/23 на СЕС и позицията на ИВСС да преустанови внасянето на предложения за образуване на дисциплинарно производство е отправена препоръка до административните ръководители на съдилищата да упражняват правомощията си по Глава шестнадесета от ЗСВ. 

4.4 На заседание на СК на ВСС, проведено на 08.04.2025 г., са разгледани и обсъдени, постъпили от административни ръководители на съдилища информация и отчети за извършени проверки през второто шестмесечие на 2024 г. относно дела, неприключили в разумен срок, съответно за предприетите от тях действия за изпълнение на препоръките, дадени по протокол № 35/24.09.2024 г., т. 4 и протокол № 44/26.11.2024 г., т. 3 на СК на ВСС, приети на основание чл. 60м, ал. 2 от Глава трета „а“ ЗСВ.
На заседание на СК на ВСС, проведено на 23.09.2025 г., са разгледани и обсъдени, постъпили от административни ръководители на съдилища информация и отчети за извършени проверки през първото шестмесечие на 2025 г., както и такива, извършени до 01.09.2025 г. относно дела, неприключили в разумен срок, съответно за предприетите от тях действия за изпълнение на препоръките, дадени по протокол № 44/26.11.2024 г., т. 3 и протокол № 21/01.07.2025 г., т. 5, приети на основание чл. 60м, ал. 2 от Глава трета „а“ ЗСВ.